АҞӘА, абҵара 16 - Sputnik. Аԥсны ахада Аслан Бжьаниа Шьамтәылатәи Арабтә республика ахада Башар Асад ихьӡала адышшыларатә шәҟәы ишьҭит Шьамтәылатәи Арабтә республика аԥыза-министр ихаҭыԥуаҩ, Адәныҟатәи аусқәа рминистр Уалид Муаллем иԥсҭазаара иалҵра инадҳәаланы.
"Аԥсны Аҳәынҭқарра ажәлари, хаҭала сара сыхьӡалеи Шәареи Шьамтәыла ажәлар зегьи ҳшәыдышшылоит Шьамтәылатәи Арабтә республика аԥыза-министр ихаҭыԥуаҩ, Адәныҟатәи аусқәеи аҳәаанырцә иҟоу аџьынџьуаа русқәа рзи аминистр Уалид аль-Муаллем иԥсҭазаара иалҵра инадҳәаланы. Уалид аль-Муаллем иԥсҭазаара зегьы Аԥсадгьыл аинтересқәа рыхьчаразы иҿырԥшыганы иҟан", - ҳәа аҳәоит адышшыларатә шәҟәаҿы.
Иара убас ҷыдала иазгәаҭоуп Аԥсны ахәшьара ҳарак аҭаны ишырыԥхьаӡоз Муаллем иҩызара.
Шьамтәылатәи Арабтә республика аԥыза-министр ихаҭыԥуаҩ, Адәныҟатәи аусқәа рминистр Уалид Муаллем 79 шықәса дшырҭагылаз иԥсҭазаара далҵит абҵара 16 рзы.
Иара убас шәаԥхьар ҟалоит:
-
Шьамтәыла аԥыза-министр ихаҭыԥуаҩ, адәныҟатәи аусқәа рминистр Уалид Муаллем идунеи иԥсахит